“สมาคมเหล็ก” วอน “ประยุทธ์” หยุดแทรกแซงกลไกตลาดโลก แจงราคาพุ่งตามดีมานด์-ต้นทุนสินแร่
ผู้ประกอบการเหล็กรวมตัว เตรียมส่งหนังสือถึงภาครัฐ ชี้แจงราคาแพงตามตลาดโลก วอน "ประยุทธ์" หยุดซ้ำเติม
ผู้ประกอบการเหล็กรวมตัว เตรียมส่งหนังสือถึงภาครัฐ ชี้แจงราคาเหล็กแพงตามตลาดโลก วอน "ประยุทธ์" หยุดแทรงแซงกลไก
28 เม.ย. 2564

กลุ่มผู้ประกอบการเหล็กไทย เตรียมร่อนหนังสือถึงภาครัฐ วอนเข้าใจสาเหตุราคาเหล็กในประเทศเพิ่มขึ้นนั้น เป็นไปตามกลไกตลาดโลก เพราะความต้องการ และสะท้อนต้นทุนสินแร่เหล็กเพิ่ม โดยมีการยืนยันว่าประเทศไทยไม่มีความจำเป็นต้องนำเข้าเหล็กเพื่อมาแก้ปัญหาราคา เนื่องจากปัจจุบันกำลังผลิตเหล็กเส้นก่อสร้างในประเทศมี 11 ล้านตันต่อปี แต่มีความต้องการใช้เพียงแค่ 4 ล้านตันต่อปีเท่านั้น
โดย นายทวีศักดิ์ ตั้งเด่นชัย นายกสมาคมอุตสาหกรรมเหล็กไทย เปิดเผยว่า จากกรณีที่ภาครัฐจะมีมาตรการแก้ไขปัญหาราคาเหล็กในประเทศที่ปรับตัวเพิ่มขึ้น ซึ่งมีผลกระทบต่อผู้ประกอบการนั้น กลุ่มผู้ประกอบการเหล็กในประเทศไทยได้มีการหารือกันแล้ว และเตรียมที่จะยื่นหนังสือให้กับทางภาครัฐเพื่อรับทราบถึงประเด็นที่ราคาเหล็กในประเทศปรับตัวเพิ่มขึ้น ซึ่งปัจจัยที่ทำให้ราคาเหล็กในประเทศปรับตัวเพิ่มขึ้น เนื่องจากต้นทุนสินแร่เหล็กที่ปรับตัวเพิ่มขึ้น จึงมีผลกระทบทำให้ราคาเหล็กในประเทศปรับตัวเพิ่มขึ้นตามในลักษณะเช่นเดียวกัน
ส่วนกรณีที่ภาครัฐอาจจะมีการนำเข้าเหล็กมาในประเทศ เพื่อเป็นการป้องกันไม่ให้ราคาเหล็กในประเทศสูงจนเกินไปนั้นนายทวีศักดิ์ มองว่าปริมาณการผลิต โดยเฉพาะเหล็กเส้นก่อสร้างในประเทศไทยนั้นอยู่ที่ 11 ล้านตันต่อปี แต่ความต้องการใช้ในประเทศมีเพียงแค่ 4 ล้านตันต่อปี ซึ่งนั่นก็แสดงให้เห็นแล้วว่าความต้องการเหล็กเส้นก่อสร้างในประเทศยังเพียงพอกับปริมาณการผลิตจึงไม่มีความจำเป็นต้องนำเข้า
“เราก็จะรวมตัวกันเพื่อไปยื่นหนังสือให้ภาครัฐรับทราบถึงสาเหตุว่าทำไมราคาเหล็กถึงขึ้น ก็เชื่อว่าทางภาครัฐจะเข้าใจผู้ประกอบการเหล็กในประเทศ” นายทวีศักดิ์ กล่าว
ด้านนาย ประวิทย์ หอรุ่งเรือง กรรมการ สมาคมผู้ผลิตเหล็กทรงยาวด้วยเตาอาร์คไฟฟ้ากล่าวว่า สาเหตุที่ราคาเหล็กปรับตัวเพิ่มขึ้นและส่งผลกระทบไปยังอุตสาหกรรมอื่นๆจนทำให้ต้นทุนวัตถุดิบเพิ่มขึ้นนั้น เป็นไปตามภาวะกลไกลของราคาเหล็กในตลาดโลก ซึ่งผู้ประกอบการเหล็กในไทยเองไม่สามารถควบคุมราคาเองได้
ทั้งนี้สาเหตุส่วนหนึ่งที่ราคาเหล็กในตลาดโลกปรับตัวเพิ่มขึ้น เพราะความต้องการใช้เหล็กทั่วโลกที่เพิ่มสูงขึ้น โดยเฉพาะความต้องการใช้เหล็กในประเทศจีนที่เพิ่มขึ้น ซึ่งจะเห็นได้จากในอดีตที่ผ่านมาประเทศจีนเป็นผู้ส่งออกเหล็กรายใหญ่ แต่อย่างไรก็ตามในขณะนี้ประเทศจีนมีความต้องการใช้เหล็กเพิ่มขึ้นจึงทำให้ต้องมีการนำเข้าเหล็กในประเทศเป็นจำนวนที่เพิ่มขึ้น
“สาเหตุที่ราคาเหล็กเพิ่มขึ้นเพราะมีความต้องการใช้ และเป็นกลไกของตลาดโลก ซึ่งผู้ประกอบการเหล็กในประเทศไม่ได้มีการปั่นราคาหรือกักตุนวัตถุดิบเหล็กแต่อย่างใด” นาย ประวิทย์ กล่าว